Afar fagurt er um að litast í bæjarfélaginu sem nú skartar sínu fegursta . Bæjarbúar hafa margir hverjir tendrað jólaljós í gluggum sínum sem falla einstaklega vel að umhverfinu . Sum heimili eru þó skreyttari en önnur og hafa þar vakið verðskuldaða athygli . Jólahúsanefnd sem bæjarráð Suðurnesjabæjar skipaði hefur nú farið yfir tilnefningar sem bæjarbúar hafa sent inn um jóla - og ljósahús Suðurnesjabæjar . Ásamt því fór nefndin í skiplagðar ferðir um bæjarfélagið og skoðaði skreytingar . Samróma niðurstaða nefndarinnar var að velja Garðbraut 77 sem ljósahús Suðurnesjabæjar 2019 og Skagabraut 16 sem jólahús Suðurnesjabæjar 2019 . Íbúar þessara húsa voru boðaðir í verðlaunaafhendingu á bæjarskrifstofu þar sem þau fengu veglegan blómvönd og viðurkenningarskjal ásamt 20 þús. kr. gjafabréfi sem gildir sem greiðsla á orkunotkun frá HS Veitum . Nefndin þakkar HS Veitum fyrir stuðningin ásamt bæjarbúum fyrir góða þátttöku í valinu með von um gleðileg jól og gæfuríkt komandi ár .